
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


			
РЕШЕНИЕ
       № РС-533-20-003

Днес,13.01.2021 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     

                     
        У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-188 от 31.08.2020 година по сигнал с вх. № ЦУ01/С-533/ 19.08.2020 г. на КПКОНПИ.
Сигналът е насочен срещу Мирослава *** Димитрова – общински съветник и председател на Общински съвет Б., мандат 2015-2019 г. и общински съветник в Общински съвет Б., мандат 2019-2023 г.
В сигнала се съдържат твърдения за това, че в качеството си на общински съветник и председател на ОбС Б., Мирослава Димитрова е участвала в подготовката, воденето на заседание и взимане на  Решение №407/28.09.2018 г. за разкриване на социална услуга от резидентен тип – Център за настаняване от семеен тип, за пълнолетни лица с деменция в с. Д., ул. „***“ № 15, считано от 01.01.2018г. Твърди се, че след разкриване на Центъра за настаняване от семеен тип, за пълнолетни лица с деменция, на работа в него е назначена майката на Мирослава ***, което съставлява конфликт на интереси. 
           Към сигнала не са приложени доказателства. 
Във връзка с твърденията в сигнала Комисията е изискала и с писмо, вх. № ЦУ-01-17115/ 24.09.2020 г. на КПКОНПИ, е получила от Постоянната комисия по Закона за противодействие на корупцията и за отнемане на незаконно придобитото имущество към Общински съвет – Б. доказателства за служебното качество на Мирослава *** – общински съветник в Общински съвет Б. /мандати: 2015-2019г. и 2019 – 2023г./– клетвени листове, Протокол № 30 от 28.09.2017 г. от заседание на Общински съвет Б. с приетите на него решения и списъци с поименното гласуване на общинските съветници, както и внесените от кмета на Община Б. докладна записка с вх. № 4180-/3/19.09.2017г., писмо с вх. № 410-/1/07.09.2017г. и Трудов договор № 27/13.08.2018г.
Комисията служебно е направила справки в регистър НБД „Население“, в Търговски регистър, в регистър НОИ и на електронната страница на Община Б. 


В хода на проверката по сигнала Комисията установи следното от фактическа страна:

	Сигналът е подаден от физическо лице, с посочени три имена, ЕГН, адрес, телефон за връзка, електронен адрес и е подписан.
Мирослава *** Димитрова, ЕГН: ***  е общински съветник и председател на Общински съвет – Б., мандат 2015-2019 г. и общински съветник в ОбС Б., мандат 2019 – 2023г. Същата е подписала клетвени листове, при встъпване в длъжност като общински съветник, съответно на 12.11.2015г. и на 11.11.2019 г. 
Кметът на Община Б. отправя предложение до председателя на ОбС Б. с писмо изх. № 4180-/3/19.09.2017г. на Община Б. и вх. № ОбС № 250/19.09.2017г. на ОбС Б., Общински съвет Б. да приеме решение да бъде разкрита социална услуга „Център за настаняване от семеен тип за пълнолетни лица с деменция“ в с. Д.
На свое заседание, проведено на 28.09.2017г., Общински съвет Б. приема предложението с Решение № 407/28.09.2017г. по Протокол № 30/28.09.2017г. на ОбС Б. С Решение № 407/28.09.2017г., ОбС Б. приема да бъде разкрита социална услуга „Център за настаняване от семеен тип за пълнолетни лица с деменция в с. Д.“ с капацитет 14 места, като делегирана от държавата дейност, считано от 01.01.2018г. 
Решение № 407/28.09.2017г. на ОбС Б. е гласувано от 12 общински съветници в ОбС Б., включително и от Мирослава Димитрова. Прието е с 11 гласа „за“, 0 гласа „против“ и 1 „въздържал се“ от общо 12 присъствали общински съветници при приемане на Решение № 407/28.09.2017г. на ОбС Б.. Протокол № 30/28.09.2017г. на ОбС Б. не съдържа списък от поименното гласуване на Решение № 407/28.09.2017г. 
От справка в НБД „Население“ се установява, че *** с ЕГН *** е майка на  Мирослава *** Димитрова. 
От Трудов договор № 27/13.08.2018г., сключен между Община Б. – Център за настаняване от семеен тип за пълнолетни лица с деменция, Булстат: 000159458, представлявано от Б. Н. – кмет на Община Б. и *** е видно, че *** заема длъжността „медицинска сестра“ в Център за настаняване от семеен тип за пълнолетни лица с деменция, считано от 13.08.2018г.


При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл. 3 от ЗПУКИ (отм.), респ. лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.

Легалните дефиниции на понятията частен интерес и облага се съдържат в чл. 2 от ЗПУКИ (отм.), респ. чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Като общински съветник и председател на Общински съвет - Б., мандат 2015-2019г. и общински съветник в ОбС Б., мандат 2019 – 2023г.,  Мирослава *** Димитрова е лице, заемало публична длъжност по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Видно от справка в НБД „Население“, Мирослава *** Димитрова и *** са роднини по права линия, което обуславя свързаност между тях по смисъла на §1, т. 1 от ДР на ЗПУКИ (отм.), респ. §1, т.15, б. „а“ от ДР на ЗПКОНПИ.
Като е участвала в проведеното на 28.09.2017 г. заседание на Общински съвет Б., включително и при приемане на Решение № 407/28.09.2017г., обективирано в Протокол № 30/ 28.09.2017 г. и като е участвала в гласуването на Решение № 407/28.09.2017г. на ОбС Б., в което са участвали 12 общински съветници, включително и Димитрова, същата е упражнила свои правомощия по служба. Мирослава Димитрова е гласувала Решение № 407/28.09.2017г. на ОбС Б., с което е упражнила правомощие по служба. 
 От това следва, че са налице два от елементите на конфликта на интереси - лице, заемащо висша публична длъжност и упражнени от същото правомощия по служба. Не е налице, обаче, третият елемент - наличието на частен интерес за Димитрова или за свързано с нея лице от упражнените от нея правомощия, което може да повлияе върху безпристрастното и обективното им изпълнение. 
Това е така, защото Решение № 407/28.09.2017г., прието от ОбС Б. е принципно решение, с което Общински съвет Б. приема да бъде разкрита социална услуга „Център за настаняване от семеен тип за пълнолетни лица с деменция  в с. Д.“ с капацитет 14 места, като делегирана от държавата дейност, считано от 01.01.2018г. 
С гласуването на решението за разкриване на социална услуга „Център за настаняване от семеен тип за пълнолетни лица с деменция, с. Д.“ не са създадени никакви предпоставки, които да доведат до предимство и поставяне в по-благоприятно положение на някой от потенциалните кандидати за работа в този център за настаняване от семеен тип, още повече, че към момента на приемане на решението не е било възможно да се предвиди кои служители ще постъпят на работа в него. 
Още повече, че самото трудово правоотношение със свързаното с Мирослава Димитрова лице – *** е възникнало след сключване на Трудов договор № 27/13.08.2018г., сключен между Община Б. – Център за настаняване от семеен тип за пълнолетни лица с деменция, представлявано от кмета на Община Б., при упражняване на негово законово правомощие, на основание чл. 44, ал. 1, т. 3 от Закона за местното самоуправление и местната администрация.
Ето защо, Комисията намира, че упражнявайки правомощията си и участвайки в гласуването на Решение № 407/28.09.2017г. на ОбС Б. по Протокол № 30/28.09.2017 г. на ОбС Б., общинският съветник Мирослава Димитрова не е била повлияна от частен интерес, неин или на свързано с нея по смисъла на §1, т. 1 от ДР на ЗПУКИ (отм.), респ. §1, т. 15, б. „а“ от ДР на ЗПКОНПИ лице, който да води до облага от материален или нематериален характер по смисъла на чл. 54 от ЗПКОНПИ.
Липсата на релевантен частен интерес от упражнените правомощия води и до липса на конфликт на интереси. 
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 


РЕШИ:

НЕ УСТАНОВЯВА конфликт на интереси по отношение на Мирослава *** Димитрова, ЕГН: ***, общински съветник и председател на Общински съвет - Б., мандат 2015-2019 г. и общински съветник в ОбС Б., мандат 2019 – 2023г. и в това ѝ качество лице, заемало публична длъжност по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ за това, че е гласувала при приемането на Решение № 407 от 28.09.2017г. по Протокол № 30/28.09.2017 г. на Общински съвет Б., поради липса на частен интерес – неин или на свързано с нея лице.

Препис от Решението да се изпрати на Окръжна прокуратура – В., с оглед преценка за реализиране на правомощията й по чл. 76, ал. 2 от ЗПКОНПИ. 

	Препис от решението да се изпрати на Мирослава *** Димитрова – общински съветник в Общински съвет Б., на основание чл. 75, т. 1 от ЗКОНПИ.
	


             КОМИСИЯ:  

      ПРЕДСЕДАТЕЛ:………………………………………./СОТИР ЦАЦАРОВ/

                  ЗАМЕСТНИК - ПРЕДСЕДАТЕЛ:………………….../АНТОН СЛАВЧЕВ/

                  ЧЛЕН:…………………………………….…….../АНТОАНЕТА ЦОНКОВА/

      ЧЛЕН:…………………...…………….…....……………./ПЛАМЕН ЙОЦОВ/

                 ЧЛЕН:…………………………………..................../СИЛВИЯ КЪДРЕВА/

